b'\n_START_ARTICLE_\nHy-Brasil\n_START_PARAGRAPH_\nHy-Brasil (ka Brasil, Hy Breasil, Hy Breasail, Hy Brazil, I-Brasil vms) on m\xc3\xbc\xc3\xbctiline saar Atlandi ookeanis Iirimaast l\xc3\xa4\xc3\xa4nes, mida on kujutatud mitmetel kesk- ja uusaegsetel kaartidel. Iiri m\xc3\xbctoloogias varjas saart kogu aeg udu, v\xc3\xa4lja arvatud \xc3\xbchel p\xc3\xa4eval aastas, mil saart v\xc3\xb5is merelt n\xc3\xa4ha, kuid selleni ei olnud v\xc3\xb5imalik j\xc3\xb5uda._NEWLINE_Merekaartidel esines saar nimega Bracile Iirimaast l\xc3\xa4\xc3\xa4nes juba 1325. aastal, mil selle kaardistas Angelino Dulcert. Insula de Brasili nime kandis see Veneetsia kartograafi Andrea Bianco kaardil 1436. aastast, kus saar asus suurema saarestiku l\xc3\xa4hedal, mida m\xc3\xb5nda aega samastati Assooridega._NEWLINE_Ligikaudu 1480. aastast p\xc3\xa4rinev katalaani kaart nimetab kaht saart "Illa de brasil". Neist \xc3\xbcks paikneb Iirimaast edelas (kus pidi asuma m\xc3\xbc\xc3\xbctiline saar) ja teine l\xc3\xb5unas Illa verde saarest ehk Gr\xc3\xb6\xc3\xb6nimaast._NEWLINE_Kaartidel kujutati Hy-Brasili \xc3\xbcmmargusena. Sageli l\xc3\xa4bis seda ida-l\xc3\xa4\xc3\xa4nesuunaline v\xc3\xa4in v\xc3\xb5i j\xc3\xb5gi._NEWLINE_Ehkki saart leida ei \xc3\xb5nnestunud, seisis see Galway lahest edelasse j\xc3\xa4\xc3\xa4va mereala kaartidel kuni 1865. aastani, kui seda nimetati Brasil Rock ehk "Brasili kalju"._NEWLINE_Vaatamata nime sarnasusele t\xc3\xa4nap\xc3\xa4eva Brasiilia nimega on nende nimede p\xc3\xa4ritolu erinev. Iiri allikates seostatakse Hy-Brasili nime iirikeelse kujuga U\xc3\xad Breasail, mis viitab \xc3\xbche iiri klanni asutajale Bresailile. T\xc3\xa4nap\xc3\xa4eva keeleteaduses ei ole nime p\xc3\xa4ritolu suhtes konsensust. Brasiilia nimi tuleneb aga puuliigist portugalikeelse nimetusega pau-brasil, mille aluseks on ladina s\xc3\xb5na brasa, mis t\xc3\xa4hendab tuletukki.'